
Cyflwyniad 
Noda Llywodraeth Cymru (2014, tt 3-4) bod y cynllun datblygu ysgol (CDY) yn cynllun strategol yr ysgol ar gyfer gwelliant. Mae’r cynllun yn “nodi’r camau y bydd ysgol yn eu cymryd i wella deilliannau dysgwyr” (Llywodraeth Cymru, 2014. tt 7-8). Mae’r CDY yn gallu nodi fel y bydd yr ysgol yn bwriadu i ddatblygu eu gweithwyr er mwyn cwrdd â’r targedau a blaenoriaethau. Pwrpas y cynllun yw codi safonau a dylai fod â chanlyniadau dysgwyr sy’n gwella bob amser (Consortiwm Canolbarth y De, 2017. tt 4-5). Yn ystod yr adroddiad yma, byddaf yn edrych ar gynllun datblygiad ysgol fy ysgol lleoliad diwethaf, ac yn bennaf yn edrych ar un targed o’r cynllun.

Er mwyn cael cyd-destun cyn i mi fynd at i drafod y targedau, ysgol drefol yw’r ysgol yma gyda dros 457 o ddisgyblion ar y gofrestr (Fy Ysgol Leol, 2022). Mae tua 29% o blant yn dod o gartrefi gyfrwng Gymraeg, a nifer isel iawn o blant sydd ddim yn siarad Cymraeg neu Saesneg fel iaith gyntaf (ESTYN, 2017 tt 3). Un nod pwysig i’w nodi yw bod yr ysgol wedi cydnabod bod tua 17% o blant yn cael anghenion dysgu ychwanegol, ac mae hyn yn îs na’r cyfartaledd cenedlaethol (Stats.Cymru, 2021). Un o’r targedau yn y CDY yw paratoi ar gyfer y Trawsnewid ADY newydd a chreu system addysg gwbl gynhwysol (Ysgol lleoliad, 2022), a dyma’r targed rydw i wedi penderfynu ffocysu’n bennaf ar.














Adolygiad Llenyddiaeth
Wrth ofyn y cwestiwn, “oes rhaid i ysgolion newid?” rhaid ystyried bod angen i ysgolion ymateb i bolisïau a disgwylir iddynt weithio er mwyn gwneud “cynnydd parhaus yn erbyn safonau (fel mesurir gan ganlyniadau profion myfyrwyr ac arolygiadau ysgol)” (Thomson, 2010. tt 7-8). Mewn cymdeithas sy’n newid yn barhaus, mae’n bwysig bod ysgolion yn gallu ac yn barod i addasu er mwyn cwrdd ag anghenion eu dysgwyr. Mae’r gallu i adfyfyrio a gwella yn rhan hanfodol o effeithiolrwydd ysgolion (Llywodraeth Cymru, d.d), gan roi cyfle iddyn nhw nodi camau i wella, arwain tuag at wella ansawdd yr ysgol a nodi blaenoriaethau ar gyfer datblygiad yr ysgol (Working Group Schools, 2020. tt 8-9). Ers Medi 2015 mae pob ysgol yn gorfod cael cynllun datblygiad ysgol sy’n cydymffurfio â Rheoliadau Addysg (CDY) (Cymru) 2014. Bydd y CDY yn gynllun tair blynedd sy’n nodi sut y bydd ysgol yn cyflawni’i thargedau (Llywodraeth Cymru, 2016. tt 10-11) mewn perthynas â’i blaenoriaethau.

Wrth fynd ati i gynllunio cynllun datblygu ysgol, y cam cyntaf yn ôl Llywodraeth Cymru (2014) yw cael gweledigaeth o beth mae’r ysgol yn gobeithio yn anelu at gyflawni (ESTYN, 2016. tt.5-6). Mae’n bwysig bod ysgolion yn ffocysu’n allweddol ar wella addysgu er mwyn gwella safonau a chyflwyno cwricwlwm sy’n bodloni anghenion bob disgybl yn llawn. Y cam nesaf yw hunanwerthuso; fel dywed ESTYN (2014, tt.10) mae’r broses o hunanwerthuso wrth wraidd cefnogi datblygiadau mewn gwella ysgolion, dysgu proffesiynol a deilliannau dysgwyr. Athrawon ac arweinwyr yw’r cyfryngau newid allweddol ar gyfer gwelliant, ac mae hunan arfarnu yn ddarn angenrheidiol i ysgogi gwelliant ysgol (Education Endowment Fund, dim dyddiad).

Yn dilyn canfyddiadau'r hunanwerthusiad, defnyddiwyd y data a’r wybodaeth casglwyd er mwyn creu cynllun strategol; dyma’r rhan o’r cynllun sydd yn cynnwys holl bartneriaid a rhanddeiliaid yr ysgol (ESTYN, 2014. tt 10-11). Mae hyn yn cynnwys y corff llywodraethu, staff yr ysgol, teuluoedd y dysgwyr, ac unrhyw unigolion eraill sy’n gysylltiedig â bywyd yr ysgol, fel yr awdurdod lleol. Noda Brighouse a Woods (1995 tt. 3-7) bod angen bob ysgol “ffrindiau critigol” er mwyn hunan arfarnu’n effeithiol a chreu cynllun strategol yn seiliedig ar y canfyddiadau sy’n gweddu i’r amrywiaeth o ddysgwyr. Er mwyn gwella’r ysgol a’u heffeithiolrwydd, mae rhaid cynnwys yr unigolion mae’r penderfyniadau yn effeithio, sy’n cynnwys y disgyblion hefyd.

Ar ôl hyn, y drydedd cam yw gweithredu’r cynllun datblygu ysgol, ac yna adolygu effaith y cynllun. Wrth fynd ati i weithredu’r cynllun, bydd staff yr ysgol i gyd yn ymwybodol o’r cynllun a’r camau i “ysgogi gwelliant” (Llywodraeth Cymru, 2014. tt 16). Mae rhaid i’r cynllunio cael ei monitro’n aml er mwyn adolygu a diweddaru unrhyw beth sydd angen newid neu weithredu mewn ffordd wahanol. Rhaid adolygu’r CDY o leiaf un waith y flwyddyn neu ar ôl ymweliad Estyn – os maent yn adolygu’r CDY ar ôl ymweliad ESTYN, rhaid gwneud hyn “o fewn yr amserlen ofynnol” sydd yn cael ei phenodi yn Rheoliadau Addysg (Arolygu Ysgolion) (Cymru) 2006.

Fel dywedais uchod, fy mhrif ffocws a’r elfen dewiswyd o’r CDY yw Anghenion Dysgu Ychwanegol (ADY). Yn ôl Dewis Cymru (dim dyddiad), gellir diffinio plant ag ADY fel plant sydd yn gwneud “cynnydd yn arafach i gymharu â phlant eraill, neu yn gwneud cynnydd mewn ffordd wahanol i blant eraill”. Gall hyn cynnwys cefnogaeth ychwanegol mewn gwaith ysgol, cymdeithasu, ymddwyn yn briodol yn ysgol, neu hyd yn oed anghenion ychwanegol ffisegol, meddygol neu synhwyraidd. Yn ddiweddar (Ebrill 2021), pasiwyd y Ddeddf Anghenion Dysgu Ychwanegol a’r Tribiwnlys Addysgol (Cymru) 2018, sydd yn cyflwyno tri amcan cyffredinol, sef:

1. Fframwaith unedig sy’n cefnogi plant oedran ysgol orfodol (neu iau) sydd ag ADY, a phobl ifanc mewn ysgol/coleg/ addysg bellach. 
2. Proses cydweithredol o asesu, cynllunio, a monitor er mwyn sicrhau ymyriadau effeithiol. 
3. System deg sy’n darparu gwybodaeth, cyngor a chymorth. 
(Anabledd Dysgu Cymru, 2021)

Nodwyd CDY yr ysgol taw’r ffocws yw datblygu’r “holl staff yr ysgol yn hyderus wrth ymdrin â pharatoi ar gyfer y trawsnewid ADY newydd” ac i greu “system addysg gwbl gynhwysol sy’n diwallu eu hanghenion gan fonitro cynnydd pob dysgwr” (Ysgol Lleoliad, 2022). Gwelir hyn fel targed enwedig wrth ystyried bod Cod Anghenion Dysgu Ychwanegol newydd yng Nghymru. Datblygwyd y Cod er mwyn darparu Sylfaen hirdymor “i gefnogi plant a phobl ifanc ag ADY” (Llywodraeth Cymru, 2021), er mwyn darparu cyfleoedd iddyn nhw i gyflawni eu llawn botensial a chael y gefnogaeth sydd angen arnyn nhw.

Yng nghyd-destun y Cwricwlwm i Gymru, mae ADY yn galluogi ysgolion, y Cydlynydd ADY ac athrawon i “gynllunio teithiau dysgu cyfannol” ar gyfer bob dysgwr, er mwyn datblygu i gwrdd â’r pedwar diben y cwricwlwm (Llywodraeth Cymru, dim dyddiad). Datblygwyd y Cwricwlwm i Gymru (Donaldson, 2015. tt 32-33) i gefnogi ysgolion i ddylunio cwricwlwm ysgol hollol gynhwysol sydd yn diwallu anghenion ei ddysgwyr – pwynt hanfodol o’r Cwricwlwm yw bod staff yn addasu ac yn mowldio’r cwricwlwm ar gyfer anghenion y dysgwyr yn ei ofal. 

Datblygu pwynt gweithredu
Fel dywedais uchod, yn y flaenoriaeth ar gyfer paratoi i’r trawsnewid ADY nodwyd bod angen creu system addysg gwbl gynhwysol sy’n diwallu anghenion y dysgwyr, ac yn rhoi digon o gyfleoedd i fonitro cynnydd pob dysgwr. Nodwyd yn yr adroddiad ESTYN (2017a) bod yr athrawon a chynorthwywr dysgu yn cydnabod anghenion y dysgwyr yn gynnar ac yn darparu ymyraethau cadarn i gefnogi nhw. Mae’r adroddiad yn ymestyn ar hyn trwy ddweud bod y Cydlynydd ADY yn fonitro cynlluniau dysgwyr yn aml ac yn cynllunio’r camau nesaf ar gyfer datblygu i bob plentyn sydd ag ADY. Er hyn, dywed yr ysgol lleoliad (2022) teimlwyd bod ansicrwydd ymhlith staff o’r Trawsnewid ADY newydd a’r gwahaniaethau i gymharu â’r trefniadau blaenorol. Yn ystod cyfarfod diwedd blwyddyn, daeth y staff i gyd at ei gilydd mewn cyfarfod i benodi camau gweithredu er mwyn cynyddu hyder gyda’r Trawsnewid, a phenderfynwyd ar rhai strategaethau er mwyn ceisio mynd ati i ddelio a’r flaenoriaeth, fel adolygu’r gofrestr ADY, dadansoddi dada o ymyriadau a hyfforddi staff/llywodraethwyr/rhieni ar gyfer y Trawsnewid ADY.

Yn ystod fy amser yn yr ysgol yma ar leoliad, gwelais yr ystod eang o ymyriadau mae’r ysgol yn rhedeg ar gyfer disgyblion sydd ag ADY yn yr ysgol. Yn ystod ein hamser yn gwneud profiadau dewisol, roeddwn yn ddigon ffodus i arsylwi ar yr ymyriadau er mwyn gallu gweld yr effaith mae rhaid yn cael ar hyder a chynnydd y dysgwyr. Fel trafodwyd uchod, mae hunan werthuso yn rhan allweddol o lwyddiant y CDY, a chytunwyd Henry (2012), trwy ddweud bod hunanwerthuso yn hybu ysgolion i ddatblygu cynllun strategol cryf. Pob mis, cynhelir cyfarfod gyda’r uwch dîm a’r holl staff ymyrraeth er mwyn asesu effeithiolrwydd yr ymyriadau, a gofyn beth oedd yn gweithio’n dda? Beth mae rhaid gwella? Roedd hyn yn rhoi cyfle i wneud unrhyw newidiadau oedd angen er budd y plant.

Wrth arsylwi’r ymyriadau cynhelir gan yr ysgol, gwelais fod yr ysgol yn defnyddio data yn barhaus i wneud unrhyw newidiadau sydd eu hangen. Defnyddiwyd y data yma yn ystod cyfarfodydd misol gyda’r uwch dîm a Chydlynydd CDY i asesu’r newidiadau mewn arfer, ac er mwyn penodi’r camau nesaf i gyrraedd y weledigaeth. Mae’r canfyddiadau hefyd yn cael ei rhannu gyda staff yr ysgol yn y Cyfarfod Staff yn dilyn y cyfarfod uwch dîm, felly mae’r staff yn ymwybodol o’r camau sydd angen eu gwneud, pryd, ac unrhyw hyfforddiant neu unrhyw gefnogaeth arall fel cyfarfodydd 1 ar 1 sydd yn cael eu cynnal. Gwelwyd defnydd mawr o ddata ar gyfer gwneud penderfyniadau ynglŷn â’r dibenion yn y flaenoriaeth sydd yn ffocysu ar y plant: ond ni welir llawer o dystiolaeth o gasglu adborth o staff yr ysgol yn rheolaidd, er mwyn asesu dealltwriaeth nhw o’r camau gweithredu fel amlinellwyd yn y CDY.

Gwelir o esiampl arfer dda ESTYN (2017B) yr effaith cadarnhaol mae rhanddeiliaid yn gallu cael ar gynllunio’r CDY: mae’r ysgol yn yr esiampl gan ESTYN yn casglu barn rhanddeiliaid trwy holiaduron ar-lein a diwrnod “datblygiad ysgol” pob Hydref, sydd â phresenoldeb da ac yn rhoi cyfle i rieni cynnig eu barn ar gryfderau a meysydd i’w datblygu’r ysgol. Mae’r ysgol yn ceisio cynnwys rhieni yn yr hyn maen nhw’n gwneud, enwedig rhieni’r plant ag ADY, ond gwelwyd bod y llywodraethwyr yn cael rôl fwy mawr i gymharu â rhieni. Mae’r llywodraethwyr yn cynnal cyfarfod, o leiaf unwaith y mis, er mwyn cwrdd â thrafod y targedau er mwyn casglu adborth a’u fwydo nôl i’r ysgol. Mae’r ysgol yn cael perthynas cryf ac agored gyda’r llywodraethwyr sydd yn gweithio’n dda er fudd yr ysgol a’u dargedau. Credaf fod lle i wella wrth adeiladu perthnasoedd yma gyda’r rhieni, a bod lle i’r ysgol cymryd adborth rhieni er mwyn cynnwys nhw yn y targedau hefyd.  

Noda ESTYN (2018) pwysigrwydd rhoi llais y plentyn wrth wraidd popeth yn yr ysgol; ac mae hyn yn cynnwys y CDY. Gwelais yn ystod fy amser yn yr ysgol bod yr ysgol yn casglu adborth yn rheolaidd o’r dysgwyr, naill ai trwy holiaduron byr a syml neu wyneb hapus/ drist. Roedd hyn yn rhoi adborth i’r ysgol o’r unigolion wrth wraidd yr CDY, ac roedd yr ysgol yn sicrhau cynwysoldeb wrth ofyn am adborth o’r unigolion ADY trwy ddefnyddio lluniau, bodau i fyny neu lawr.





Adfyfyrio a gwerthuso
Yn ystod fy amser ar leoliad, gwelais yn uniongyrchol y targed ar waith a sut oedd yr ysgol yn mynd ati i sicrhau llwyddiant gyda’r flaenoriaeth yma. Credaf fod yr ysgol wedi mynd ati i sicrhau ymrwymiad yn hollol i’r flaenoriaeth, gan ddarparu nifer o gyfleoedd i staff yn yr ysgol i ddatblygu eu dealltwriaeth ynghyd a chefnogi’r dysgwyr sydd ag ADY. 

Un cryfder y CDY yw bod yr ysgol wedi ceisio cynnwys rhanddeiliaid wrth gynllunio ac asesu’r targedau. Gwelwyd gweledigaeth yr ysgol a’r Llywodraethwyr yn glir wrth i mi ddysgu mwy am y CDY, ac roedd hi’n amlwg bod y Llywodraethwyr yn chwarae rhan fawr ym mywyd a chynllunio’r ysgol trwy fynychu cyfarfodydd a hyfforddiant yn rheolaidd. Er hyn, gwelwyd fod digon o le i’r ysgol cynnwys partneriaid eraill yn y cynllunio, fel rhieni / gofalwyr y dysgwyr. Roedd y llywodraeth yn chwarae rhan fawr ym mywyd ysgol, yn y penderfyniadau a’r targedau, ond llawer o’r amser roedd y rhieni yn ansicr o beth oedd yn digwydd yn yr ysgol ac yn anymwybodol o dargedau’r ysgol, enwedig rhieni’r plant oedd ag ADY. Gwelwn gan Gyngor Dumfries (dim dyddiad) bod effaith bositif iawn pryd mae rhieni yn chwarae rhan ragweithiol yn ddatblygiad CDY, felly credaf y cam nesaf ar gyfer yr ysgol yw sicrhau ei fod yn fanteision ar gyfleoedd i gydweithio a rhieni/gofalwyr. Credaf fod cyfle gan yr ysgol i dreialu ffyrdd newydd o gasglu safbwyntiau’r rhieni, fel holiaduron neu ddiwrnod agored (ESTYN, 2017b) er mwyn casglu adborth o rieni a gwrando ar syniadau nhw o sut i wella.

Cryfder arall yw bod yr ysgol yn defnyddio data’n rheolaidd er mwyn asesu beth sy’n gweithio a beth sydd rhaid newid: yn ystod fy amser yn arsylwi ar yr ymyriadau, cefais y cyfle i ddarganfod sut oedd yr ysgol yn asesu effeithiolrwydd yr ymyriadau ac roedd hi’n glir o’r data bod y gweithredoedd yn gweithio. Er bod digon o asesu data’r dysgwyr fel canlyniadau profion ac ati, credaf nid oes digon o asesu yng nghyd-destun dibenion eraill y flaenoriaeth, fel dealltwriaeth staff yr ysgol. Er bod hyfforddiant yn cael ei redeg ar gyfer staff, nid yw’r ysgol yn asesu effeithiolrwydd yr hyfforddiant, felly nid yw hi’n bosib beirniadu os yw’r hyfforddiant yn gweithio ac yn gwella dealltwriaeth y staff. Roedd rhai o’r staff yn ansicr o’r holl gamau gweithredu yn y CDY, felly roedd hi’n anodd gweld y staff yn dilyn yr holl gamau os nad oeddent yn siŵr o beth oedd y camau. Credaf taw'r ffordd gorau i werthuso hyn yw sicrhau digon o gyfleoedd i gynnal adborth oddi wrth y staff er mwyn newid ac addasu unrhyw hyfforddiant sydd angen: gwelir o esiampl arfer dda gan ESTYN (2019) pwysigrwydd o gynnwys staff yr ysgol yn rhagweithiol yn y CDY, a chredaf fod cyfleoedd da i’r ysgol gweithredu fel yr ysgol yn yr esiampl. Yn yr ysgol yn yr arfer dda, mae’r staff yn ymuno a thîm sydd yn gweithio ar un rhan o’r CDY ac yn cydweithio i werthuso ac atgyfnerthu eu blaenoriaeth benodol. Adeiladwyd hyn lan tuag at ddealltwriaeth ddofn o weledigaeth yr ysgol, dealltwriaeth dda o gyfrifoldebau’r staff ac ymdeimlad o gefnogaeth gref wrth fynd ati i gwrdd ag gofynion y CDY.























Casgliad 
Yn ystod yr adroddiad yma rydw i wedi manteisio ar y cyfle i ddadansoddi un rhan o CDY yr ysgol er mwyn datblygu’n broffesiynol ac i ddatblygu fy nealltwriaeth flaenorol o CDY ac fel mae’r ysgol yn mynd ati i greu, asesu a dadansoddi’r blaenoriaethau er mwyn sicrhau bod y disgyblion yn eu gofal yn cyrraedd y brig. Cefais y cyfle i sgwrsio un ar un gyda’r tîm arweinyddiaeth yn yr ysgol er mwyn gallu deall eu gweledigaeth nhw ar gyfer yr ysgol a’r hyn maen nhw’n gwneud er mwyn sicrhau llwyddiant a cynnydd parhaus. Credaf fod yr arfer proffesiynol yma wedi fy natblygu i fod yn addysgwr mwy gwybodus a chynhwysol, gyda dealltwriaeth fwy cadarn o sut i weithredu CDY a fy nyletswyddau i fel athrawes i gefnogi’r ysgol gyda’r CDY.

Yn y dyfodol, byddaf yn defnyddio’r hyn rwyf wedi dysgu yn ystod fy amser fel athrawes: nid yn unig fy nealltwriaeth am CDY ond hefyd y wybodaeth rwyf wedi dysgu am ADY o’r ysgol a’r ymyriadau maen nhw wedi rhoi yn y lle i gefnogi’r dysgwyr.  Mae’r dasg ymchwil yma wedi fy ngalluogi i weithio tuag at ddwy safon o’r Safonau Proffesiynol (Llywodraeth Cymru, 2017), sef “cefnogi rolau arweinyddol ffurfiol” ac “arfer cyfrifoldeb personol” trwy wella fy nealltwriaeth o’r dyletswyddau a chyfrifoldebau byddaf yn cael i wireddu gweledigaeth yr ysgolion rwyf yn gweithio ynddi. Rydw i hefyd wedi gweithio tuag at y safon “darllen ehangach a chanfyddiadau ymchwil” trwy ymchwilio’n ddwfn i mewn i ADY a CDY i gael “dealltwriaeth helaeth a hyderus” o fy rôl i fel athrawes.

